
Datganiad

Pwysleisir mai gwaith yr ymchwilydd yn unig yw’r prosiect ymchwil hwn ac eithrio unrhyw gyfeiriadau at waith eraill. Deallir fod unrhyw waith a ddefnyddir heb ei gyfeirio ato yn gywir yn achos o lên-ladrata. Cyflwynir y prosiect ymchwil hwn fel rhan o’r cwrs BA Addysg Gynradd gyda SAC ym Mhrifysgol Cymru y Drindod Dewi Sant. 










































Diolchiadau

Dymunai’r ymchwilydd ddiolch i’r sawl a gyfrannodd at y prosiect ymchwil yma. Gwerthfawrogir eu hamser, arbenigedd, cyfraniad a mewnbwn i’r gwaith. Yn ychwanegol, diolchir i staff a disgyblion yr ysgol ‘profiadau dewisol’ am eu croeso a’u parodrwydd i helpu yn ogystal â’r cyfle i gyfweld athrawon, arsylwi mewn dosbarthiadau a thrafod y maes ymchwil.

[bookmark: _Toc2702469][bookmark: _Toc7177917]Pennod 1: Cyflwyniad 

Nod y prosiect ymchwil yma yw darganfod sut mae ysgolion cynradd cyfrwng Cymraeg yn addysgu’r iaith Gymraeg i ddisgyblion o gartrefi di-Gymraeg. Penderfynwyd canolbwyntio ar y maes hwn er mwyn gwella dealltwriaeth yr ymchwilydd o’r dulliau mwyaf effeithiol a’r ffordd orau o gyflwyno’r iaith Gymraeg fel ail neu thrydedd iaith i’r disgyblion yma. Yn dilyn profiadau addysgol, sylwyd bod nifer o ddisgyblion o fewn ysgolion cyfrwng Cymraeg yn dod o gartrefi lle nad Cymraeg yw iaith yr aelwyd. Fel darpar athrawes, credaf y byddai ymchwilio’n ddyfnach i’r maes hwn yn fy ngalluogi i wella f’arfer broffesiynol ar gyfer y dyfodol ac i fedru cefnogi’r unigolion yma yn well.

Amlyga Llywodraeth Cymru (2013a, t.2) bod “dyfodol y Gymraeg a’r diwylliant Cymraeg yn llwyr ddibynnol ar drosglwyddo’r iaith i’n pobl ifainc”. Gyda hyn mewn golwg, cydnabu Llywodraeth Cymru (2017a) y rôl hanfodol sydd gan ysgolion wrth geisio cyflawni’r weledigaeth o gyrraedd miliwn o siaradwyr. Bwriedir sicrhau cynnydd yn y nifer o blant sy’n derbyn eu haddysg drwy gyfrwng y Gymraeg er mwyn cyrraedd miliwn o siaradwyr. Gwelwyd twf yn y nifer o blant a astudiodd y Gymraeg fel iaith gyntaf o 66,923 yn 2003/04 i 76,583 yn 2017/18 (StatsCymru, 2018a). Gellid ystyried fod llawer mwy o ddisgyblion yn dewis astudio drwy’r Gymraeg er bod nifer ohonynt yn dod o gefndiroedd di-Gymraeg. Mae’r nifer o blant sydd yn rhugl yn y Gymraeg er nad ydynt yn siarad yr iaith adref wedi cynyddu o 9,690 yn 2007/08 i 11,240 yn 2017/18 (StatsCymru, 2018b). Ystyrir felly bod yna lawer mwy o ddisgyblion o gefndiroedd di-Gymraeg o fewn ein dosbarthiadau cyfrwng Cymraeg erbyn heddiw.  

Amcanion y prosiect ymchwil fydd:
· Datblygu ymwybyddiaeth o sut yr addysgir ail iaith.
· Datblygu ymwybyddiaeth o ddisgwyliadau ieithyddol ddiwedd cyfnodau allweddol yn yr ysgol gynradd. 
· Darganfod agwedd disgyblion tuag at y modd y maent yn dysgu’r Gymraeg. 
· Darganfod pa drafferthion y mae athrawon yn dod ar draws wrth geisio addysgu’r Gymraeg i blant o gefndiroedd di-Gymraeg.
· Ymchwilio pa strategaethau sydd yn cael eu defnyddio er mwyn addysgu’r Gymraeg i blant o gefndiroedd di-Gymraeg a dadansoddi pa rai sydd fwyaf effeithiol. 
· Ymchwilio i’r cyfleoedd ehangach i siarad Cymraeg o fewn yr ysgol a thu hwnt. 
O fewn yr ymchwil hwn bwriedir defnyddio ystod wahanol o ddulliau ymchwil cynradd ac eilaidd er mwyn cyflawni’r amcanion a darganfod pa strategaethau sydd fwyaf effeithiol er mwyn addysgu’r Gymraeg i blant o gefndiroedd di-Gymraeg. Arsylwir ar amrywiaeth o wersi yn y Cyfnod Sylfaen a Chyfnod Allweddol 2 yn yr ysgol ‘profiadau dewisol’ er mwyn gweld pa ddulliau a ddefnyddir er mwyn addysgu’r Gymraeg. Yn ogystal â hyn, cynhelir cyfweliadau gydag athrawon a phenaethiaid y cyfnodau allweddol er mwyn darganfod sut mae’r ysgol yn cyflwyno’r Gymraeg i ddisgyblion o gefndiroedd di-Gymraeg. Hefyd, bwriedir cyfweld â thraws-doriad o ddisgyblion ynglŷn â’u hagwedd tuag at yr iaith a darganfod pryd y defnyddiant y Gymraeg. Dadansoddir hefyd ystod o dystiolaeth eilaidd a gesglir o lyfrau, y we, erthyglau, gwefannau a dogfennau llywodraeth yn ogystal ag arfer dda a nodwyd gan ESTYN er mwyn cyfoethogi’r gwaith ymchwil. Yn y bennod nesaf, bwriedir adolygu’r llenyddiaeth a gyhoeddwyd eisoes ynglŷn ag addysgu ail iaith gyda’r gobaith o wella gwybodaeth a dealltwriaeth yr ymchwilydd o’r maes dan sylw. 

[bookmark: _Toc7177918]Pennod 2: Adolygiad Llenyddiaeth

O fewn y bennod hon, bwriedir archwilio ac adolygu’r llenyddiaeth bresennol sydd yn seiliedig ar y maes ymchwil o dan sylw er mwyn gwella dealltwriaeth yr ymchwilydd o’r pwnc. Yn gyntaf, trafodir gweledigaeth bresennol y Llywodraeth i gynyddu’r nifer o siaradwyr Cymraeg a’r rôl fydd addysg yn chwarae yn hyn. Yn dilyn hyn, trafodir yr hyn a olygir wrth addysg cyfrwng Cymraeg a dwyieithrwydd. Yna ymchwilir i’r wahanol ddulliau addysgu a ddefnyddir er mwyn meithrin dwyieithrwydd. Yn olaf, edrychir ar gyd-destun tebyg yng Ngwlad y Basg o ran addysgu ail iaith. Dadansoddir ystod o wahanol lenyddiaeth gan gynnwys llyfrau ac erthyglau. Yn ogystal defnyddir gwefannau a dogfennau a gyhoeddwyd gan y Llywodraeth ac ESTYN.

[bookmark: _Toc7177919]2.1 - Gweledigaeth y Llywodraeth
Nod Llywodraeth Cymru (2017a) yw cynyddu’r nifer o siaradwyr Cymraeg yng Nghymru i filiwn erbyn 2050. Cysyllta hyn gydag un o nodau’r Ddeddf Llesiant Cenedlaethau’r Dyfodol (LlC, 2015a, t.6) sef sicrhau bod “Cymru â diwylliant bywiog lle mae’r Gymraeg yn ffynnu”. Cydnabyddir pwysigrwydd y sector addysg er mwyn gwireddu’r uchelgais yma. Bwriedir cynyddu’r canran o blant sy’n derbyn eu haddysg drwy gyfrwng y Gymraeg o 22% ym mhob blwyddyn ysgol i 40% erbyn 2050 (LlC, 2017a, t.26-27). Gobeithir hefyd erbyn 2050 y bydd 70% o blant yn “dweud eu bod yn gallu siarad Cymraeg pan fyddant yn gadael yr ysgol” (LlC, 2017b, t.6). Wrth ystyried hyn, mae’n bosib y bydd yna dwf yn y nifer o ddisgyblion o gefndiroedd di-Gymraeg sydd mewn dosbarthiadau cyfrwng Cymraeg.

Bwriad Donaldson (2015) fel rhan o’r cwricwlwm newydd yw bod y Gymraeg yn parhau i fod yn statudol i ddysgwyr tan flwyddyn un ar ddeg a hwythau’n un ar bymtheg oed. Credai y dylai’r modd yr addysgir y Gymraeg gael ei drawsnewid ac y dylid canolbwyntio ar y Gymraeg fel ffordd o gyfathrebu o fewn y cwricwlwm newydd. Bwriedir sefydlu continwwm ieithyddol ar draws y cyfnodau addysg er mwyn sicrhau dilyniant a chynnydd. 

[bookmark: _Toc7177920]2.2 - Addysg cyfrwng Cymraeg

Nodir yn y Ddeddf Addysg 2002 (dyfynnwyd yn Jones, 2016, t.2) bod ysgol Gymraeg yn un lle “addysgir mwy na hanner y pynciau canlynol yn gyfan gwbl neu’n rhannol yn y Gymraeg – Addysg grefyddol a phynciau ac eithrio’r Gymraeg a’r Saesneg”. Mewn ysgol gynradd cyfrwng Cymraeg, addysgir holl feysydd dysgu’r Cyfnod Sylfaen drwy gyfrwng y Gymraeg ac o leiaf 70% o’r cwricwlwm yng Nghyfnod Allweddol 2 drwy’r Gymraeg. Cyflwynir Saesneg yn ffurfiol yng Nghyfnod Allweddol 2. Gwelir fod yna ystod o ddarpariaethau lle defnyddir y Gymraeg fel cyfrwng addysgu sef ysgolion cynradd cyfrwng Cymraeg ac ysgolion cynradd ddwy ffrwd lle addysgir y Gymraeg a’r Saesneg ochr yn ochr (APADGOS, 2007, t.8).

Mae’r nifer o ddisgyblion sydd yn derbyn eu haddysg drwy gyfrwng y Gymraeg wedi cynyddu dros y blynyddoedd. Yn 2008/09, roedd 50,244 o ddisgyblion mewn ysgolion cyfrwng Cymraeg yng Nghymru. Erbyn 2017/18 roedd y nifer yma wedi cynyddu pum deg y cant i 75,522 (StatsCymru, 2018c).  Gwelwyd hefyd twf yn y nifer o ddisgyblion sy’n astudio’r Gymraeg fel iaith gyntaf. Cynyddwyd y nifer o ddisgyblion o 67,699 yn 2008/09 i 76,583 yn 2017/18 (StatsCymru, 2018a).

Yn ôl cyfrifiad 2011, roedd y canran uchaf o siaradwyr Cymraeg i’w weld ymysg plant rhwng pump a phymtheg oed sy’n adlewyrchu’r effaith y caiff addysg ar y nifer o siaradwyr Cymraeg (StatsCymru, 2012). Mae’r nifer o blant nad ydynt yn siarad Cymraeg adref ond sy’n cael eu hystyried yn rhugl yn yr iaith wedi cynyddu o 9,690 yn 2007/8 i 11,240 yn 2017/18 (StatsCymru, 2018b). Gwyddys bod dosbarthiadau mewn ysgolion cyfrwng Cymraeg erbyn hyn yn cynnwys plant o gefndiroedd ieithyddol amrywiol, gyda llawer ohonynt yn dod o gartrefi di-Gymraeg (Rhys, 2018). Awgryma Hickey, Lewis a Baker (2014) y gall hyn beri trafferth i ymarferwyr wrth iddynt geisio addysgu cyfuniad o anghenion a lefelau ieithyddol gwahanol o fewn yr un dosbarth. Ar un llaw, mae angen i blant o gefndiroedd di-Gymraeg ennyn dealltwriaeth o’r iaith, geirfa a strwythurau sylfaenol. Ar y llaw arall, rhaid i ddisgyblion o gefndiroedd Cymraeg gael y cyfle i ddatblygu eu cywirdeb ieithyddol ac ymestyn eu geirfa. Mae ESTYN (2013, t.4) yn datgan fod “cynnydd gormod o blant o gartrefi di-Gymraeg y rhy araf, a chynnydd rhai plant o gartrefi Cymraeg yn cael ei lesteirio” o ganlyniad. 

Cynhelir pob asesiad diwedd Blwyddyn 2 mewn ysgolion cyfrwng Cymraeg drwy gyfrwng y Gymraeg gwaeth beth fo cefndir ieithyddol y plentyn (ESTYN (2013). Disgwylir felly i blant o gefndiroedd di-Gymraeg gyrraedd yr un lefel â’u cyfoedion o fewn y Gymraeg erbyn diwedd y Cyfnod Sylfaen. Mynega ESTYN (2013, t. 4) fod “86% o ddisgyblion mewn ysgolion cyfrwng Cymraeg ar draws Cymru’n cyflawni yn ôl y disgwyl yn y maes dysgu sgiliau iaith, llythrennedd a chyfathrebu”. Gwelwyd bod y sefyllfa yma yn parhau yn 2018, gyda 86.1% yn cyrraedd deilliant 5 neu’n uwch (StatsCymru, 2018ch). Yng Nghyfnod Allweddol 2, roedd 89.7% o ddisgyblion yn cyrraedd deilliant 4 neu’n uwch yn y Gymraeg a 91.1% yn Saesneg (StatsCymru, 2018d). Atgyfnertha ESTYN (2018, t.24) bod dysgwyr yn datblygu eu medrau “lawn gystal yn Gymraeg a Saesneg erbyn diwedd cyfnod allweddol 2”. Gwelir felly nad yw iaith gyntaf y plentyn yn cael ei ddylanwadu gan ddysgu ail iaith. 

[bookmark: _Toc7177921]2.3 – Dwyieithrwydd
Cydnabu Baker (2007) nad yw plant yn dysgu ail iaith ond yn hytrach yn ei gaffael o’r unigolion a’r amgylchedd o’u cwmpas. Cefnogir yr elfen gymdeithasol hon gan theori adeileddiaeth gymdeithasol Vygotsky (dyfynnwyd yn Pound, 2006). Dywed fod plant yn dysgu drwy ryngweithio ag eraill gan gynnwys unigolion mwy galluog. Cred Siencyn (2010, t.59) mai’r “allwedd i lwyddiant i blant ifainc sy’n caffael Cymraeg fel ail iaith yw awyrgylch ieithyddol gefnogol”. Ychwanega Baker (2011) fod yr amser y caiff ei ddyrannu i ddefnyddio’r iaith hefyd yn cael cryn dipyn o effaith ar lwyddiant ei chaffael. Mae’n bwysig bod plant yn gallu manteisio ar gyfleoedd cyson i ymarfer eu sgiliau Cymraeg er mwyn ei ddatblygu’n llwyddiannus.

Pwysleisia Chin a Wigglesworth (2007) fod plant yn fwy tebygol o ddatblygu cymhwysedd lefel brodorol os byddant yn caffael yr ail iaith cyn eu bod nhw’n chwe blwydd oed. Cytuna Baker (2011). Bydd caffael iaith yn ifanc yn arwain at hyfedredd gydol oes o fewn yr iaith yn ei dyb ef. Atega Jones (1997, t.77) y bydd “trochi cynnar yn well na throchi hwyr er mwyn sicrhau datblygiad sgiliau llafar, a gwrando a deall”. Amlygir felly arwyddocâd y blynyddoedd cynnar wrth addysgu’r Gymraeg fel ail iaith i blant o gefndiroedd di-Gymraeg.

[bookmark: _Toc7177922]2.4 - Dulliau addysgu 
Y dull mwyaf cyffredin a welir mewn dosbarthiadau meithrin a derbyn mewn ysgolion cyfrwng Cymraeg yw trochi iaith. Defnyddir y Gymraeg fel y prif gyfrwng i gyfathrebu gyda’r disgyblion a chynhelir yr holl weithgareddau drwy gyfrwng yr iaith darged. Caiff plant eu “hamgylchynu’n gyfan gwbl gan yr iaith darged” yn ystod y diwrnod ysgol drwy eu chwarae a’u gweithgareddau dysgu (Mudiad Meithrin, 2008).
Noda ESTYN (2013, t.2) fod pwyslais yn y Cyfnod Sylfaen ar “ddatblygu’r Gymraeg trwy ddulliau trochi ar draws holl feysydd dysgu’r Cyfnod Sylfaen, beth bynnag fo iaith gartref y plentyn”. Defnyddir y Gymraeg yn unig fel y cyfrwng addysgu a dysgu yn y Cyfnod Sylfaen. Gwelir bod y pwyslais ar addysgu’r iaith drwy ganolbwyntio ar gynnwys pynciol. Atega Davison a Williams (2001, yn Baker, 2011) fod y dull yma yn llawer mwy cyflym na chanolbwyntio ar iaith ar wahân. Cred Chin a Wigglesworth (2007) er mwyn i blentyn dyfu i fod yn ddwyieithog, rhaid iddo gael ei fagu mewn amgylchedd dwyieithog. Cytuna McCaul (2016) fod amgylchedd cefnogol sy’n galluogi’r dysgwyr i gael hwyl gyda’r iaith yn hanfodol er mwyn ei feithrin yn llwyddiannus. Sonia Rhys (2018) fod yna fwy o ffocws ar ddatblygu iaith yn strwythuredig yn y Meithrin a’r Derbyn er mwyn sicrhau bod plant o gefndiroedd di-Gymraeg yn datblygu’n rhugl erbyn blynyddoedd 1 a 2. 

Wrth ystyried bod llawer o blant yn dod o gefndiroedd di-Gymraeg, gall yr ysgol fod yr unig le y maent yn clywed ac yn defnyddio’r Gymraeg. Mae Baker (2007) o’r farn bod angen defnyddio mwy o’r iaith darged gyda phlant o fewn yr ysgol er mwyn iddynt ddatblygu’n ddwyieithog. Atgyfnerthir hyn gan Chin a Wigglesworth (2007) a nodant fod angen i blant gael ystod o gyfleoedd i gymhwyso eu sgiliau ieithyddol ac i feithrin agwedd bositif tuag at yr iaith darged. Amlyga Baker (2011) fod Saesneg yn medru dominyddu’r byd tu hwnt i furiau’r ysgol ac felly pwysleisia’r angen i hybu’r defnydd o’r Gymraeg o fewn yr ysgol. 

Ar hyd Cymru, ceir cryn amrywiaeth mewn cymhareb y disgyblion sy’n dod o gartrefi Cymraeg a’r rhai o gefndiroedd di-Gymraeg o ardal i ardal (Lewis, 2006). Mewn ysgolion lle mae yna gymysgedd o gefndiroedd ieithyddol mewn un dosbarth, mae athrawon yn darparu addysg drochi i blant o gefndiroedd di-Gymraeg ynghyd ag addysg treftadaeth i blant o gefndiroedd Cymraeg. Diben addysg treftadaeth yw “atgyfnerthu ac ymestyn eu sgiliau iaith Gymraeg drwy amrywiaeth eang o brofiadau cwricwlaidd” (Lewis, 2011, t.71). Ystyria Baker (2011) yn ei deipoleg fod y dulliau yma yn rhai cryf ar gyfer darparu addysg ddwyieithog sy’n arwain at ddwyieithrwydd yn y pen draw. 

Cydnabu CARLA (dim dyddiad) y bydd plentyn yn datblygu’n ddwyieithog drwy ddulliau trochi mewn amgylchedd iaith gyfoethog. Yn ogystal â hyn, rhaid i’r ymarferydd fod yn gwbl rugl yn yr iaith ac yn fodel iaith gywir i’r disgyblion. (Rhys, 2018). Yn ôl ESTYN (2013, t.2) “hanfod y dull hwn yw bwydo a modelu iaith dda”. Pwysleisir felly'r angen i’r athro fod yn fodel iaith gywir i’r dosbarth wrth iddynt ddatblygu eu gafael o’r iaith.

Cyflwynwyd y Fframwaith Llythrennedd a Rhifedd yn 2013. Un o’i ddibenion oedd  cynorthwyo athrawon i “adnabod a chynnig cyfleoedd i ddysgwyr gymhwyso llythrennedd a rhifedd ar draws y cwricwlwm” (LlC, 2013b, t.4). Galluoga hyn i ddisgyblion ymarfer eu sgiliau llafar, darllen ac ysgrifennu mewn cyd-destunau eang. Er hyn, adrodda ESTYN (2013) fod yna ormod o bwyslais yn y Cyfnod Sylfaen ar sesiynau ffurfiol i ddatblygu sgiliau ieithyddol plant yn hytrach na chyfleoedd i atgyfnerthu eu sgiliau o fewn y ddarpariaeth barhaus. Amlygir tensiwn rhwng gweithredu athroniaeth y Cyfnod Sylfaen yn gywir a chynllunio i ddatblygu medrau llythrennedd a rhifedd disgyblion yn ddigonol yn enwedig ym mlwyddyn 2 wrth iddynt baratoi ar gyfer profion (ESTYN, 2017). 

Cydnabu ESTYN (2013) nad yw disgyblion bob tro yn defnyddio eu medrau Cymraeg wrth weithio yn annibynnol heb oruchwyliaeth oedolyn. Cefnoga Hickey, Lewis a Baker (2014) fod hyn yn cael dylanwad ar ddisgyblion o gefndiroedd Cymraeg hyd yn oed, sydd yn dewis cyfathrebu’n Saesneg gyda’u cyfoedion o gefndiroedd di-Gymraeg. Cydnabu Lewis (2003, t.52) fod angen bod yn ofalus o’r effaith y caiff y cymysgedd hwn ar “natur ac ansawdd datblygiad Cymraeg y plant sy’n dod o gartrefi Cymraeg”. Rhaid sicrhau felly bod athrawon yn cynllunio’n effeithiol er mwyn darparu ystod o gyfleoedd i ddysgwyr o gefndiroedd Cymraeg ymestyn eu sgiliau ac i ddysgwyr o gefndiroedd di-Gymraeg i ddatblygu eu sgiliau. 

Er cymeradwyir y system addysg mewn ysgolion cyfrwng Cymraeg yng Nghymru am feithrin dysgwyr dwyieithog, dadleua ESTYN (2013) fod angen gwella a dyfnhau dealltwriaeth athrawon o’r dull gorau o drochi disgyblion o fewn yr iaith Gymraeg. Adroddir fod yna cryn dipyn o amrywiaeth rhwng ysgolion ac nad oes gan rhai ymarferwyr ddisgwyliadau digon uchel ar gyfer safon iaith eu disgyblion.

[bookmark: _Toc7177923]2.5- Gwlad y Basg
Gwelir sefyllfa debyg i Gymru yng Ngwlad y Basg. Ceir tair math o ysgol yno, gyda model D yn gyfath i’n hysgolion cyfrwng Cymraeg yng Nghymru. Addysgir pob elfen o’r cwricwlwm drwy gyfrwng Basgeg gyda Sbaeneg yn cael ei haddysgu fel pwnc yn unig. Defnyddir dulliau trochi a chynhaliaeth ar y cyd er mwyn darparu ar gyfer cymysgedd o gefndiroedd ieithyddol o fewn yr un dosbarth (Hopkins, 2006). Atega Hopwood et al. (2018) fod yna dwf yn y nifer o rieni sy’n dewis model D ar gyfer eu plant yn dilyn llwyddiant y system wrth drosglwyddo’r iaith Fasgeg. Cydnabu Johnson a Swain (1997) fod yna heriau wrth geisio addysgu Basgeg i gyfuniad o blant o gefndiroedd gwahanol. Ceir plant o gefndiroedd Basgeg a Sbaeneg gyda rhai yn medru’r iaith a’r gweddill yn gwbl newydd iddo o fewn yr un dosbarth. Dengys canlyniadau fod plant mewn ysgolion model D yn datblygu sgiliau ieithyddol Basgeg yn well na’u cyfoedion mewn ysgolion eraill lle nad oes yna gymaint o gyswllt gyda’r iaith. 

Wedi ystyried y llenyddiaeth bresennol ynglŷn ag addysgu’r Gymraeg i blant o gefndiroedd di-Gymraeg, mae’n amlwg fod gan addysg rôl flaenllaw i’w chwarae er mwyn cynyddu’r nifer o siaradwyr Cymraeg. Awgryma’r llenyddiaeth fod addysg cyfrwng Cymraeg yn galluogi unigolion i ddatblygu’n ddwyieithog. O fewn y prosiect ymchwil yma, bwriedir ymchwilio ymhellach pa ddulliau yn benodol sy’n cael ei ddefnyddio mewn ysgolion cyfrwng Cymraeg er mwyn galluogi dysgwyr i ddatblygu eu sgiliau ieithyddol i’r lefelau angenrheidiol ar ddiwedd y cyfnodau allweddol. 

[bookmark: _Toc2702471][bookmark: _Toc7177924]Pennod 3: Methodoleg 

Yn y bennod hon, bwriedir trafod methodoleg y prosiect ymchwil. Cydnabyddir pwysigrwydd bod yn foesegol wrth gynnal ymchwil a sicrhawyd bod yr ymchwil yn dilyn canllawiau BERA (2018) (gwelir y ffurflen foeseg yn Atodiad 1). Yn ogystal â hyn, cadwyd yr holl wybodaeth yn ddiogel drwy ddilyn y Ddeddf Diogelu Data (1998). Mynega Punch ac Oancea (2014) yr angen am gydsyniad gwybodus gan yr holl gyfranogwyr. Yn unol â chanllawiau BERA, gwnaethpwyd yn siŵr fod pob cyfranogwr yn deall diben y prosiect ymchwil ac yn rhoi eu caniatâd i gymryd rhan. Er hyn, pwysleisia Palaiologou, Needham a Male (2016) bod angen i’r ymchwilydd hysbysu’r cyfranogwyr eu bod nhw’n medru gadael yr ymchwil ar unrhyw adeg. Atgyfnertha Wilson (2013) er bod gwarchodwyr yn rhoi caniatâd dros y plentyn, mae hawl gan y plentyn i adael yr ymchwil os dymunir.
Ar gyfer yr adolygiad llenyddiaeth, defnyddiwyd ymchwil eilaidd er mwyn ehangu ar wybodaeth a dealltwriaeth yr ymchwilydd o addysgu ail iaith. Darpara hyn wybodaeth gefndirol fel sail ar gyfer ymchwil pellach drwy gynnal cyfweliadau ac arsylwadau. Penderfynwyd mai’r dulliau mwyaf addas ar gyfer y prosiect ymchwil hwn fyddai arsylwi ar wersi, cyfweld â staff a disgyblion a dadansoddi ystod o ddogfennau eilaidd. 
[bookmark: _Toc7177925]3.1 – Arsylwadau
Caniateir arsylwadau i’r ymchwilydd gael darlun realistig o sefyllfaoedd bob dydd. Cefnoga Bell (2005) a Palaiologou, Needham a Male (2016) y dull hwn gan ddweud ei fod yn galluogi’r ymchwilydd i arsylwi ar ymddygiad unigolion wrth iddynt ryngweithio o fewn eu hamgylchedd naturiol. Er hyn, byddai’n amhosib i’r ymchwilydd gerdded i mewn i'r dosbarth heb gael ei weld. Mynega Cohen, Manion a Morrison (2007) a Palaiologou, Needham a Male (2016) y gall hyn amharu ychydig ar ymddygiad yr unigolion ac efallai nad yw arsylwadau yn darlunio’r sefyllfa arferol ar bob achlysur. Er mwyn lleihau effeithiau tarfu ar y broses arsylwi, sicrhawyd nad oedd yr ymchwilydd yn cyfathrebu yn ormodol gyda’r disgyblion ac yn eistedd yng nghefn y dosbarth. Roedd y disgyblion yn ymwybodol o bresenoldeb yr ymchwilydd ond nid oedd hyn yn amharu ar rediad y wers. 
Eglura Groundwater-Smith, Dockett a Bottrell (2015) y gellid defnyddio’r data a gesglir o’r arsylwadau er mwyn cefnogi neu herio safbwyntiau neu gasgliadau eraill. Atgyfnertha Bell (2005) a Llywodraeth Cymru (2015b) bwysigrwydd defnyddio triongliant o wybodaeth i alluogi’r ymchwilydd i groeswirio canfyddiadau drwy weld yr un wybodaeth o wahanol bersbectifau. Cydnabu Robson (2002) fod yr hyn mae pobl yn dweud eu bod nhw’n gwneud yn medru bod yn gwbl wahanol i’r hyn maent yn ei wneud. Defnyddiwyd triongliant o fewn yr ymchwil hwn drwy arsylwi ond hefyd cynnal cyfweliadau gyda disgyblion a staff. Roedd hyn yn caniatáu i’r ymchwilydd gyfiawnhau'r hyn a welodd neu ymatebion i gwestiynau.
Mae arsylwadau felly yn caniatáu i’r ymchwilydd wirio’r data a gasglwyd wrth gyfweld ag unigolion. Wrth recordio’r data a gesglir o’r arsylwadau, mae yna bosibilrwydd o duedd gan yr ymchwilydd. Cred Bell (2005) mai adlewyrchiad o’r hyn y mae’r ymchwilydd yn credu sy’n bwysig sy’n cael eu nodi ac o ganlyniad, efallai nid yw’n dangos y darlun cyfan. Wrth arsylwi, sicrhawyd fod yr ymchwilydd yn cadw meddwl agored a chofnodwyd yr holl ddigwyddiadau gwaeth pa mor drawiadol oeddent er mwyn darlunio’r sefyllfa go iawn. 
[bookmark: _Toc7177926]3.2 – Cyfweliadau
Penderfynwyd defnyddio cyfweliadau am eu bod nhw’n caniatáu hyblygrwydd. Dywed Punch ac Oancea (2014) bod cyfweliadau lled-strwythuredig yn galluogi i’r ymchwilydd addasu trywydd y cyfweliad wrth fynd ymlaen. Cytuna Llywodraeth Cymru (2015b) y bydd ymatebion y cyfranogwyr yn arwain y drafodaeth ac atega Wei a Moyer (2008) fod hyn yn caniatáu i’r ymchwilydd ddarganfod themâu newydd nad oedd wedi’u hystyried o flaen llaw. Mewn cyfweliad, mae’n bosib egluro cwestiynau neu ymatebion yn fwy manwl na mewn holiadur ac felly’n lleihau amwysedd. Wedi ystyried hyn, mae hefyd yn bosib i gyfranogwyr addasu eu hymatebion er mwyn dweud yr hyn mae’r ymchwilydd eisiau ei glywed. Cydnabu Punch ac Oancea (2014) y gall hyn ychwanegu elfen o duedd i’r ymchwil. Cytuna Wilson (2013) gyda hyn, gan ddweud fod plant yn fwy tueddol o roi ymatebion dychmygol er mwyn plesio’r ymchwilydd. Yn ogystal, noda Cohen, Manion a Morrison (2007) y gall yr ymchwilydd ychwanegu tuedd drwy ofyn cwestiynau arweiniol sy’n llywio’r drafodaeth er mwyn cefnogi ei ganfyddiadau. Wrth gyfweld â disgyblion a staff, ceisiwyd sicrhau nad oedd yr ymchwilydd yn gofyn cwestiynau arweiniol. Dechreuwyd y cyfweliadau gyda chwestiynau cyffredinol a oedd yn galluogi’r cyfranogwyr i ymhelaethu ar bwnc ym mha bynnag fodd a dymunwyd.
Penderfynwyd cynnal cyfweliadau gydag unigolion megis penaethiaid cyfnod ac arweinwyr pwnc. Cynhaliwyd y cyfweliadau yma mewn ystafelloedd cyfarfod ar adeg a oedd yn gyfleus i’r staff. Galluoga hyn i’r ymchwilydd drafod y pwnc yn drwyadl gyda’r staff oherwydd nid oedd ganddynt gyfrifoldebau addysgu ar y pryd. Caniateir cyfweliadau unigol i archwilio testunau yn fwy manwl na thrwy ofyn cwestiynau o fewn holiadur. Mynega Llywodraeth Cymru (2015b) bod cyfweliadau unigol yn cymryd llawer o amser ac felly penderfynwyd cynnal cyfweliadau grŵp gyda'r disgyblion. Dewiswyd y sampl o blant ar hap yn ddibynnol ar y disgyblion a rhyddhawyd gan yr athrawon. Caniateir cyfweliadau grŵp i’r ymchwilydd i gasglu ehangder o ddata mewn cyfnod byr o amser (Arthur et al., 2012). Defnyddiwyd traws-doriad o ddisgyblion o ran oedran a chefndiroedd ieithyddol. Gwnaethpwyd hyn yn fwriadol er mwyn ymchwilio sut roedd cefndiroedd ieithyddol y disgyblion yn dylanwadu ar eu haddysg a pha gymorth roeddent yn derbyn ar draws yr ystod oedran. Esbonia Groundwater-Smith, Dockett a Bottrell (2015) a Wei a Moyer (2008) fod cyfweliadau grŵp yn llai brawychus i blant na chyfweliadau un wrth un. Ychwanega Palaiologou, Needham a Male (2016) fod plant yn fwy parod i drafod eu hymatebion gyda’u cyfoedion a bod rhyngweithiadau’r grŵp yn medru arwain at ymatebion mwy dofn. Galluoga hyn i’r ymchwilydd ddod ar draws themâu newydd nad oedd wedi’i hystyried yn gynt. Wedi dweud hyn, mewn sefyllfa grŵp, rhaid sicrhau fod yna gydbwysedd rhwng yr unigolion sy’n mynegi barn. Dadleua Bell (2005) fod rhai unigolion yn medru dominyddu’r drafodaeth ac nad yw rhai yn cael cyfle i siarad. Rhaid i’r ymchwilydd hwyluso’r drafodaeth gan gwestiynu pob unigolyn a darparu cyfleoedd iddynt leisio’u barn.
[bookmark: _Toc7177927]3.3 – Dogfennau
Un o brif fanteision dadansoddi dogfennau eilaidd yw’r ehangder o ddata parod sydd ar gael. Enghreifftiau o ddogfennau a defnyddiwyd ar gyfer yr ymchwil oedd adroddiadau ESTYN, data ysgol a pholisïau ysgol. Dadansoddwyd data’r ysgol yn ystod y profiad dewisol er mwyn adnabod cyrhaeddiad ieithyddol disgyblion. Cydnabu Arthur et al. (2012) bod y data yma yn hygyrch ac yn hawdd i’w ddarganfod. Ychwanega Cohen, Manion a Morrison (2007) fod y data yma fel arfer o ansawdd uchel ac yn galluogi’r ymchwilydd i gyrchu data na fyddai ganddo fynediad iddo fel arall megis samplau mawr a gynhaliwyd dros gyfnod estynedig o amser. Cyfaddefa Palaiologou, Needham a Male (2016) fod hyn yn arbed amser i’r ymchwilydd wrth ddefnyddio data parod. Wedi dweud hyn, rhaid ystyried dibynadwyedd y dogfennau parod. Mae’n bosib nad ysgrifennwyd y ddogfen ar gyfer ymchwil ond at bwrpas arall. Pwysleisia Punch ac Oancea (2014) a Llywodraeth Cymru (2015b) fod angen cwestiynu’r awdur, y gynulleidfa a phwrpas y ddogfen er mwyn ystyried dibynadwyedd y data. 


[bookmark: _Toc2702472][bookmark: _Toc7177928]Pennod 4: Canlyniadau a Thrafodaeth

O fewn y bennod hon, bwriedir trafod canfyddiadau’r ymchwil cynradd a’u cyfuno gyda’r hyn a ddarganfuwyd yn yr adolygiad llenyddiaeth er mwyn dod i gasgliad ynglŷn â sut i addysgu’r Gymraeg i blant o gefndiroedd di-Gymraeg. Cynhaliwyd cyfweliadau unigol gyda phenaethiaid y cyfnodau allweddol yn ogystal â chyfweliadau grŵp gyda thraws doriad o ddisgyblion. Gweler enghreifftiau o gwestiynau ac ymatebion y cyfweliadau yn atodiad 2.  Hefyd, arsylwyd ar amrywiaeth o wersi ar draws yr ysgol a dadansoddwyd data’r ysgol. 

Cynhaliwyd yr ymchwil cynradd mewn ysgol gynradd ddwy ffrwd. Wrth ddadansoddi’r data ysgol (gweler atodiad 3) , sylwyd bod cyd-destun ieithyddol yr ysgol wedi trawsnewid yn gyfan gwbl dros y naw mlynedd ddiwethaf. Derbynia holl ddisgyblion yr ysgol eu haddysg drwy gyfrwng y Gymraeg yn y Meithrin a’r Derbyn. Ym mlwyddyn 1, gall disgyblion ddewis naill ai i barhau gyda’u haddysg yn y Gymraeg neu symud i’r ffrwd Saesneg. Yn 2011/12, roedd 63% yn dewis y ffrwd Gymraeg a 37% yn dewis y ffrwd Saesneg. Erbyn 2018/19, roedd 82% yn dewis y ffrwd Gymraeg a 18% yn dewis y ffrwd Saesneg. Cred pennaeth y Cyfnod Sylfaen fod dechrau addysg y plant drwy gyfrwng y Gymraeg wedi cyfrannu at gynnydd yn y nifer sy’n dewis y ffrwd Gymraeg dros y blynyddoedd. Atgyfnertha Wei a Moyer (2008) bwysigrwydd y blynyddoedd cynnar wrth addysgu ail iaith i ddisgyblion. 

[bookmark: _Toc7177929]4.1 – Defnydd o’r Gymraeg 
Un o argymhellion ESTYN (2013) yw bod angen darparu ystod o gyfleoedd i ddisgyblion i ddefnyddio eu medrau ieithyddol ar draws y cwricwlwm ac i’w cymhwyso yn y ddarpariaeth barhaus yn y Cyfnod Sylfaen. Darpara’r Fframwaith Llythrennedd a Rhifedd gymorth i athrawon wneud hyn. Wrth ystyried hyn, trafodir pa mor aml ac ym mhle y caiff dysgwyr y cyfle i ymarfer eu sgiliau llafar, darllen ac ysgrifennu Cymraeg o fewn yr ysgol. Pwysleisia Siencyn (2010) fod angen “digon o gyfleoedd i glywed yr iaith a hynny mewn sefyllfaoedd naturiol ac ysgogol”. Fel y nodwyd gan Baker (2011), rhaid dynodi cryn dipyn o amser er mwyn caffael yr ail iaith yn llwyddiannus. 

Canfuwyd o’r cwestiwn ‘Pryd ydych chi’n siarad Cymraeg?’ yn y cyfweliadau gyda’r plant fod y disgyblion o gefndiroedd di-Gymraeg yn dueddol o siarad Saesneg pan na fyddai’r athrawon o gwmpas. Ategodd y plant o gefndiroedd Cymraeg eu bod nhw’n troi i siarad Saesneg gyda’u ffrindiau. Roedd 68% o’r disgyblion a gyfwelwyd yn cyfaddef eu bod nhw’n troi i siarad Saesneg pan na fyddai athro o gwmpas. Cadarnhawyd hyn wrth arsylwi o fewn y dosbarthiadau. Gwelwyd fod y rhan fwyaf o blant yn defnyddio’r Saesneg wrth drafod mewn grŵp, sgwrsio gyda ffrindiau neu pan fyddai’r athro yn gadael y dosbarth. Darganfuwyd o’r data ysgol fod 64% o blant yr ysgol yn dod o gefndiroedd di-Gymraeg. Fel y nodwyd gan Hickey, Lewis a Baker (2014), gall hyn ddylanwadu ar yr iaith a ddefnyddia’r disgyblion i gyfathrebu gyda’i gilydd. Yn y Cyfnod Sylfaen, dywed yr athrawes Derbyn fod y plant yn siarad Cymraeg gyda’i gilydd yn gyson. Er hyn, arsylwyd fod y plant yn defnyddio’r Gymraeg i gyfathrebu gyda’r athrawes a’r cynorthwywyr ond wrth weithio’n annibynnol o fewn y ddarpariaeth barhaus, Saesneg oedd prif gyfrwng y cyfathrebu.

Dywed ESTYN (2013, t.12), “mewn sefyllfaoedd lle nad ydynt dan oruchwyliaeth uniongyrchol oedolyn, prin yw’r defnydd o’r Gymraeg rhwng disgyblion a’i gilydd”. Atgyfnertha hyn bwysigrwydd cynllunio effeithiol er mwyn sicrhau ystod o gyfleoedd i ddysgwyr ddefnyddio eu sgiliau ieithyddol yn annibynnol yn y ddarpariaeth barhaus. Amlygir yng nghynlluniau Cyfnod Sylfaen yr ysgol ar gyfer y Derbyn (gweler atodiad 4) fod yna lawer o dasgau cyfoethogi yn ymwneud â chwarae rôl, ysgrifennu geirfa thematig mewn amryw o gyfryngau a darllen llyfrau. Pwysleisia ESTYN (2017) fod angen darparu cyfleoedd rheolaidd i ddysgwyr gymhwyso eu sgiliau llythrennedd yn y dosbarth a thu allan. 

Soniwyd bod y plant yn dueddol o droi i’r Saesneg i gyfathrebu gyda’u ffrindiau o fewn y dosbarth. Yr un oedd y sefyllfa i’w weld allan ar yr iard yn ystod amser chwarae. Saesneg oedd i’w glywed mwyaf. Wrth ystyried fod yr ysgol yn un ddwy ffrwd, mae’n bosib fod hyn yn cael effaith ar iaith yr iard. Gellid ceisio defnyddio hyn mewn ffordd bositif er mwyn annog y defnydd o’r Gymraeg gyda disgyblion y ffrwd Saesneg. Canfuwyd o’r cyfweliad gyda chydlynydd y Celtiaid Cymreig (gweler atodiad 2) fod yna lawer o brosiectau ar waith i gyrraedd gwobr Aur y Siarter Iaith drwy gynyddu’r defnydd o Gymraeg yn gymdeithasol yn yr ysgol. Er enghraifft, chwaraewyd cerddoriaeth Cymraeg ar yr iard, sefydlwyd gorsaf radio o fewn yr ysgol a dosbarthwyd talebau gan y Celtiaid Cymreig i blant a oedd yn defnyddio’r Gymraeg yn gyson. Gwelwyd cynnydd yn y defnydd o’r Gymraeg yn ystod y cyfnod arsylwi oherwydd yr Eisteddfod ysgol. Roedd disgyblion yn ymarfer eitemau fel dosbarth ac yn canu mewn côr. Cytunodd 59% o’r disgyblion a gyfwelwyd eu bod nhw’n defnyddio fwy o’r Gymraeg tu allan i’r dosbarth o ganlyniad i’r Eisteddfod. Pwysleisia Jones (2003, t.96) fod y broses o glywed yr iaith Gymraeg yn oddefol yn “gam naturiol iawn, ac fe ellid dadlau ei bod hi’n hanfodol” wrth ddysgu ail iaith. 

Arsylwyd yng Nghyfnod Allweddol 2 bod llawer o ddisgyblion yn dewis darllen llyfrau Saesneg yn ystod cyfnodau darllen dewisol yn hytrach na rhai Cymraeg. Yn ôl y disgyblion a gyfwelwyd, roedd yn well ganddynt ddarllen llyfrau Saesneg am eu bod nhw’n fwy apelgar. Ystyria 68% o’r disgyblion a gyfwelwyd fod y llyfrau Cymraeg yn anaeddfed yn enwedig ym mlynyddoedd 5 a 6. Dywed y disgyblion nad oedd y llyfrau Cymraeg “yn ddiddorol” iddynt ac felly byddant yn dueddol o ddarllen llyfrau Saesneg. Wrth drafod gyda’r Pennaeth ynglŷn â hyn, nododd fod lefelau darllen Cymraeg rhai disgyblion yn is na’u hoedran ac felly nid oedd y llyfrau a oedd yn addas ar gyfer eu lefelau darllen o ddiddordeb iddynt. Er mwyn annog y disgyblion i ymarfer eu sgiliau darllen Cymraeg ar draws yr ysgol yn enwedig yng Nghyfnod Allweddol 2, bwriad yr ysgol oedd buddsoddi mewn llyfrau gallu isel, diddordeb uchel ar eu cyfer. Er hyn, dywed disgybl ym mlwyddyn 3 o gefndir Cymraeg fod yn well ganddo ddarllen llyfrau Cymraeg am nad oedd yn hyderus eto yn darllen Saesneg. Rhaid cofio y bydd Saesneg yn ail iaith i lawer o’r plant o gefndiroedd Cymraeg ac felly rhaid darparu cyfleoedd cyfartal iddynt ddatblygu’r ddwy iaith yng Nghyfnod Allweddol 2. 

O ran ysgrifennu, soniodd 5 o’r disgyblion eu bod nhw’n fwy hyderus yn defnyddio eu sgiliau ysgrifenedig Cymraeg am eu bod nhw wedi cael ystod o gyfleoedd i wneud hyn ar draws y cwricwlwm ers y Cyfnod Sylfaen. Er hyn, dadleua ESTYN (2013, t.4), “nid yw medrau ysgrifennu disgyblion yn datblygu cystal”. Wrth drafod gydag athrawes Blwyddyn 4, mynegodd fod angen rhoi fwy o sylw i sylfeini’r iaith megis gramadeg, patrymau brawddeg a geirfa gyda’r plant o gartrefi di-Gymraeg ond nad oedd yna ddigon o amser i wneud hyn gan fod disgwyl iddynt gwblhau ffurfiau ysgrifenedig estynedig yn y Gymraeg. Yn ôl pennaeth Cyfnod Allweddol 2, a oedd yn addysgu blwyddyn 6, caiff y disgyblion cymaint o fewnbwn am yr iaith Gymraeg yn ystod y Cyfnod Sylfaen fel nad yw’r ystod o gefndiroedd ieithyddol mewn dosbarth yn cael gymaint o effaith erbyn diwedd CA2. Mynega Jones (2003, t.156) mai “adeilad cyflawn fydd yr iaith yn y pen draw...rhaid rhoi sylfaen cadarn i’r holl adeilad”. Ystyrir felly fod y Cyfnod Sylfaen yn holl bwysig er mwyn arfogi dysgwyr gyda’r hanfodion ieithyddol sydd eu hangen arnynt er mwyn rhoi’r dechrau gorau posib iddynt ar eu taith o ddysgu’r Gymraeg.

[bookmark: _Toc7177930]4.2 – Dulliau addysgu
Dengys data’r ysgol (atodiad 5) bod lefelau’r disgyblion yn yr asesiad gwaelodlin yn y maes dysgu sgiliau iaith, llythrennedd a chyfathrebu yn isel, gyda’r rhan fwyaf yn cyrraedd deilliant 1 yn 2015/16. Er hyn, erbyn diwedd eu hamser yn y Cyfnod Sylfaen yn 2017/18, cyrhaeddodd 91.2% o’r dysgwyr deilliant 5. Roedd hyn o’i gymharu gyda 86.1% yn cyrraedd deilliant 5 neu uwch yn genedlaethol (StatsCymru, 2018ch). Ystyrir felly fod y dulliau a ddefnyddir yn yr ysgol yn llwyddiannus er mwyn datblygu sgiliau ieithyddol y dysgwyr.

O’r cyfweliad gyda phennaeth y Cyfnod Sylfaen, darganfuwyd bod plant yn cael eu trochi yn y Gymraeg yn ystod y Meithrin a Derbyn. Soniwyd hefyd eu bod nhw’n defnyddio’r dull brechdan weithiau os nad oedd plentyn gwir yn deall ond yn ystod y tymor cyntaf yn unig. Credir mai’r gallu i fynegi anghenion oedd bwysicaf er mwyn lles y plentyn. Fodd bynnag, dadleua’r Mudiad Meithrin (dyddiad anhysbys) na ddylid defnyddio’r dull brechdan wrth addysgu ail iaith i blentyn. Dadleuir fod plant ifanc yn amsugno’r iaith o’u cwmpas yn naturiol. Wrth drosglwyddo’r iaith i’r plant yn gynnar, gellid cyflwyno geirfa newydd iddynt heb yr angen i gyfieithu. 

Arsylwyd ar blant yn gweithio’n annibynnol o fewn y ddarpariaeth barhaus yn y Cyfnod Sylfaen. Sylwyd eu bod nhw’n siarad Saesneg gan amlaf ond er hyn clywyd ambell i air Cymraeg megis castell ac amser cinio yn cael eu hynganu ynghanol brawddegau. Adlewyrcha hyn cam tri o’r dull trochi yn ôl y Mudiad Meithrin (2008) lle bydd plant yn dechrau gwneud datganiadau yn ddigymell gan ddefnyddio’r ddwy iaith gyda’i gilydd. Dengys hyn bod y plant yn dechrau caffael eu hail iaith. Rhaid annog plant i wneud y camau bychan hyn a gall eu cywiro arwain at lesteirio eu datblygiad yn yr iaith Gymraeg.

Mynegodd yr athrawes blwyddyn 2 mai “ail iaith gref” oedd gan y rhan fwyaf o ddisgyblion o gefndiroedd di-Gymraeg yn ei dosbarth. Arsylwyd ar ddefnydd o ddull Pie Corbett i ysgrifennu darn perswâd yn seiliedig ar y llyfr ‘Cyw Cors’ (Williams, 2008). Ar ôl darllen y stori, tynnodd yr athrawes sylw tuag at eirfa anghyfarwydd a’u hystyr. Gwelwyd plant yn defnyddio’r geiriau newydd yma megis ‘bendilio’ wrth chwarae rôl yn y ddarpariaeth barhaus drwy efelychu symudiadau’r cyw cors. Wrth drafod gyda’r athrawes, amlygodd bwysigrwydd cyfoethogi geirfa’r disgyblion am eu bod nhw’n defnyddio ystod eang o eiriau anghyfarwydd yn y profion cenedlaethol. Byddai’r disgyblion yn medru darllen y geiriau ond ddim wir yn deall eu hystyr ac felly yn drysu. Cefnoga Jones (2003) yr angen i ymestyn geirfa plant. 

Gan ddefnyddio geiriau ac ymadroddion o’r stori, crëwyd wal eirfa (gweler atodiad 6) er mwyn cynorthwyo’r disgyblion gyda’u sillafu. Cysyllta hyn gyda’r dull Geirio Gwych a ddefnyddir mewn nifer o ysgolion er mwyn cyfoethogi geirfa disgyblion. Er mwyn ysgrifennu darn i berswadio pobol i ymweld â’r gelli yn y stori, ffurfiwyd map symbolau (gweler atodiad 7) a defnyddiwyd amrywiaeth o agoriadau brawddegau (gweler atodiad 8).  Ailadroddwyd y darn gan ddilyn y map symbolau yn gyson er mwyn ei fewnoli. Yn dilyn hyn, byddai’r disgyblion yn recordio’r darn yn ysgrifenedig yn eu llyfrau (gweler enghraifft yn atodiad 9). Gwelwyd fod yna lawer o waith llafar yn digwydd cyn hyd yn oed gosod pensil ar bapur. Cred Jones (2003, t.121) mai “tipyn o wastraff ar amser yw sgrifennu ail iaith gan amlaf nes cyrraedd peth aeddfedrwydd”. Cefnoga hyn felly bwysigrwydd datblygu sgiliau llafar yn gyntaf cyn symud ymlaen i ddarllen ac ysgrifennu. 

Sonia ESTYN (2013, t.2) fod angen defnyddio “technegau ymarferol a gweledol i helpu plant a disgyblion i ddatblygu geirfa a chystrawen”. Wrth ystyried hanfodion y dull Pie Corbett o greu symudiadau a mapiau symbol i gofio’r stori neu ffurf ysgrifenedig, mae’n amlwg ei fod yn addas i’r perwyl hwn. 

Galluoga dull Pie Corbett i ddisgyblion ddatblygu eu dealltwriaeth o nodweddion ffurfiau ysgrifennu gwahanol ac i ddatblygu eu sgiliau ysgrifenedig. Dywed Corbett (2005, yn Oakley, 2017), “You cannot write it if you cannot say it; you cannot say it if you haven’t heard it”. Pan ofynnwyd i’r disgyblion o gefndiroedd di-Gymraeg beth oeddent yn gweld fwyaf anodd am ddefnyddio’r iaith, yr ateb a gafwyd oedd diffyg geirfa. Wrth ystyried mai efallai’r ysgol yw’r unig le mae rhai dysgwyr yn defnyddio’r Gymraeg, mae’n bosib nad ydynt yn cael cyfleoedd i ehangu eu geirfa yn y cartref neu’r gymuned. Rhaid felly paratoi dysgwyr drwy eu cyflwyno i ystod o wahanol storïau a ffurfiau ysgrifenedig er mwyn eu harfogi gyda geirfa gyfoethog. Mynega Fisher, Frey a Hattie (2017) y bydd plentyn yn dysgu llawer o eiriau wrth ddarllen. Cytuna’r athrawes dosbarth drwy ddweud fod y dull yn galluogi’r plant i weld ystyr y geiriau wrth greu symbolau ar eu cyfer ac i gofio strwythurau gwahanol ffurfiau ysgrifenedig. Pwysleisia Corbett (2008) ei fod yn amhosibl disgwyl i blentyn ysgrifennu heb iddynt fod yn gyfarwydd gyda’r testun. Nid mater o ddiffyg dychymyg ydyw ond nid oes ganddynt y wybodaeth i’w helpu. Ymhelaetha drwy ddweud bod darllen yn allweddol er mwyn cyflwyno syniadau a phatrymau i blant er mwyn iddynt fedru cyfeirio atynt wrth ysgrifennu. Atgyfnertha Siencyn (2010, t.162) bwysigrwydd llafar yn y broses, gan fynegi ei bod “bron yn amhosibl dysgu darllen ac ysgrifennu heb yn gyntaf ddeall iaith a defnyddio iaith i ddibenion amrywiol”. Cytuna Jones (2003) mai siarad yw ffynhonnell unrhyw iaith. 

Dadleua ESTYN (2017) bod rhai ysgolion yn or-ddibynnol ar sgaffaldiau ysgrifennu er mwyn strwythuro ysgrifennu’r dysgwyr. Nid ydynt yn cael digon o gyfleoedd i ysgrifennu’n annibynnol ac yn ddychmygus. Ystyrir felly y dylid ond defnyddio sgaffald ar ddechrau’r broses neu wrth gyflwyno ffurf newydd fel nad yw’r disgyblion yn gaeth iddynt ac yn cael cyfleoedd i ysgrifennu’n annibynnol. 

[bookmark: _Toc2702473]Wrth gadw mewn cof, yr hyn a ddywed ESTYN (2013) sef fod datblygiad rhai dysgwyr o gefndiroedd di-Gymraeg yn rhy araf a datblygiad dysgwyr o gefndiroedd Cymreig yn cael ei lesteirio, mae’n hanfodol defnyddio dulliau addysgu sy’n diwallu anghenion y ddwy garfan. Galluoga dull Pie Corbett i blant o gefndiroedd di-Gymraeg a chefndiroedd Cymraeg i ehangu a chyfoethogi eu geirfa drwy ddatblygu eu hymwybyddiaeth o wahanol ffurfiau er mwyn eu cynorthwyo gyda’u hysgrifennu. 














[bookmark: _Toc7177931]Pennod 5: Casgliad

Wrth i’r drafodaeth ddirwyn i ben, ystyrir beth yw’r dull mwyaf effeithiol o addysgu’r Gymraeg i blant o gefndiroedd di-Gymraeg sydd yn derbyn eu haddysg mewn ysgolion cyfrwng Cymraeg. Mae’n amlwg fod yr hyn a ddywed Baker (2011), Wei a Moyer (2008) a Jones (1997) yn wir sef bod cyflwyno’r iaith i ddysgwyr yn gynnar yn eu haddysg yn arwain at hyfedredd yn yr iaith. Gwelwyd bod disgyblion o gartrefi di-Gymraeg yn perfformio cystal â’u cymheiriaid ar ddiwedd y cyfnodau allweddol a mynegodd bennaeth Cyfnod Allweddol 2 nad oedd eu cefndir ieithyddol yn effeithio ar eu haddysg erbyn diwedd eu cyfnod yn y cynradd. Cyrhaeddodd 100% o ddisgyblion lefel 4 ar ddiwedd CA2 ym mhob elfen o’r Gymraeg – llafar, darllen ac ysgrifennu (gweler atodiad 10). Wedi dweud hyn, mae hyn yn ddibynnol ar addysg drochi gynnar o safon uchel sy’n darparu’r sylfeini sydd eu hangen ar y disgyblion i lwyddo.

Y dull mwyaf amlwg a ddefnyddir yw trochi iaith yn enwedig yn y Meithrin a’r Derbyn. Mae’n amlwg o safbwynt yr ysgol ‘profiad dewisol’ fod hyn wedi cael cryn dipyn o effaith ar y nifer o ddisgyblion sydd yn dewis parhau gyda’u haddysg drwy gyfrwng y Gymraeg. Amlygwyd o’r ymchwil bwysigrwydd darparu cyfleoedd eang i ddisgyblion i ymarfer a chymhwyso eu sgiliau ieithyddol, nid yn unig gyda’r athrawon ond yn annibynnol yn y ddarpariaeth barhaus a thu hwnt i’r ystafell ddosbarth. Pwysleisia Jones (2003, t.124) fod “rhaid ailadrodd ar gyfer dysgu iaith”. 

Daethpwyd i’r casgliad mai dull Pie Corbett oedd fwyaf effeithiol er mwyn diwallu anghenion dysgwyr mewn dosbarth cymysg o ran cefndiroedd ieithyddol. Galluoga’r dull i’r disgyblion i ehangu eu geirfa a’u dealltwriaeth o wahanol ffurfiau ysgrifenedig. Wrth ystyried nad ydy’r plant o gefndiroedd di-Gymraeg o reidrwydd yn defnyddio nac yn clywed y Gymraeg tu allan i’r ysgol, mae’n hanfodol bod athrawon yn cyflwyno disgyblion i ystod eang o storïau er mwyn cyfoethogi eu geirfa ac i’w cyfarwyddo gyda phatrymau brawddeg. Mae Corbett (2008) o’r farn fod angen i blant ymgyfarwyddo gyda rhain cyn medru ysgrifennu storïau a thestunau eu hunain. Ystyrir ei fod yn ddull y bydd pob dysgwr yn elwa ohoni. Yn ogystal â hyn, mae’n bwysig bod disgyblion yn cael cyfleoedd i ddefnyddio a chlywed y Gymraeg yn gymdeithasol tu allan i’r dosbarth drwy gymorth mentrau megis y Siarter Iaith. 
Teimlir fod y prosiect ymchwil yma wedi datblygu dealltwriaeth yr ymchwilydd o’r hyn y mae ysgolion yn ei wneud er mwyn cynorthwyo disgyblion o gefndiroedd di-Gymraeg i gaffael y Gymraeg.  Wrth ystyried gweledigaeth y Llywodraeth i gynyddu’r nifer o blant sy’n derbyn eu haddysg drwy gyfrwng y Gymraeg, mae’n debygol y bydd dosbarthiadau’r dyfodol yn rhai cymysg o ran cefndiroedd ieithyddol. Teimlir fod yr ymchwil yma wedi paratoi’r ymchwilydd ar gyfer darparu addysg a fydd yn diwallu anghenion pob disgybl beth bynnag fo’u cefndir ieithyddol. Yn sicr, manteisiwyd ar gyfle i weld dull Pie Corbett ar waith ac yn dilyn hyn, bwriedir ymgorffori’r dull i mewn i addysgu’r ymchwilydd yn y dyfodol. 

Nifer o eiriau: 6,593

